### Resume

Lejerbo Trekanten afd. 396-0 søger om godkendelse af optagelse af lån med pant i fast ejendom med 100 % kommunegaranti samt godkendelse af huslejestigning i forbindelse med renovering af køkkener.

### Sagsfremstilling

Lejerbo, Vejle, afdeling 396-0 [adresse], har på et møde den 6. december 2022 besluttet at renovere køkkenerne i afdelingens lejemål efter reglerne om kollektiv råderet til en budgetteret anlægsudgift på 2.393.225 kr.

Afdelingen består af 29 lejemål. Ved afdelingsmødet deltog repræsentanter for 12 lejemål, der alle stemte for beslutningen.

Køkkenet i de enkelte lejemål vil således blive renoveret, hvis lejeren ønsker det eller når lejemål bliver ledigt, hvilket er i overensstemmelse med lov om almene boligers § 37 b bestemmelse om kollektiv råderet. Afdelingen har fastsat rammerne for forbedringsarbejdet, hvilket ligeledes er i overensstemmelse med loven.

Lejerbo Trekantens organisationsbestyrelse har på sit møde den 15. december 2022 godkendt afdelingens beslutning.

![](data:image/png;base64...)

Figur: Faktaboks om kollektiv råderet. Kilde: lov om almene boliger, kap. 2, Beboerdemokrati, § 37 b

### Økonomi

Huslejestigning og anden finansiering:

Boligorganisationen agter at finansiere renoveringen dels ved at optage et 15-årigt realkreditlån, hvilket vil betyde, at huslejen skal hæves for at kunne betale låneydelsen, dels ved at anvende egne henlæggelser.

Der er budgetteret med et kontantlån på 1.833.000 kr., der vil kræve 100% kommunegaranti, idet ejendommen allerede er belånt med et indekslån, hvor restgælden er så høj, at yderligere lånoptagelse kræver kommunal garantistillelse, se vedhæftede beregning fra Jyske Realkredit.

Ifølge anlægsbudgettet, vil renoveringen ud over anvendelse af henlæggelser kræve en månedlig huslejeforhøjelse på 566 kr. for hvert enkelt lejemål, hvilket vil udgøre en huslejestigning på 7,54% - 10,20% afhængigt af boligtype:

![](data:image/png;base64...)

Fig. Oversigt over husleje ved råderet

Anlægsbudgettet, der viser samlede udgifter for 2.393.225 kr., vedhæftes som bilag.

Lovgrundlag:

Lånoptagelse kræver kommunal godkendelse, jf. lov om almene boliger § 29, stk. 1, ligesom kommunal godkendelse kræves ved en lejeforhøjelse, der overstiger 5%, jf. bekendtgørelse om drift af almene boliger mv. § 79, stk. 4. jf. lov om almene boliger § 37.

Da der søges om kommunal garanti for lånet, skal ansøgningen godkendes af byrådet, jf. lov om almene boliger § 98.

Høringssvar:

Centralt budget har ingen bemærkninger af bevillingsmæssig karakter.

### Klima og resiliensvurdering

Intet at bemærke.

### Sagens videre forløb

Sagen skal behandles af Økonomiudvalget og Byrådet

### Historik

Teknik- og Miljødirektøren indstiller, 20. juni 2023, pkt. 159:

at udvalget anmoder Økonomiudvalget og Byrådet om at godkende huslejestigningen samt låneoptagelsen på ca. 1.833.000 kr. med pant i fast ejendom og med fuld garanti af Vejle Kommune.

Beslutning fra Teknisk Udvalg, 20. juni 2023, pkt. 159:

Anbefalet.

Clavs Frandsen og Jarl Schou var fraværende.

Beslutning fra Økonomiudvalget, 7. august 2023, pkt. 150:

Anbefales.

Fraværende: Esmarelda Knudsen.

### Beslutning

Godkendt.